Ján (apoštol)

Svätý Ján patril k Dvanástim Ježišovým apoštolom. Spolu so svojím bratom Jakubom a apoštolom Petrom boli Ježišovými najbližšími apoštolmi, ktorí ako jediní z apoštolov boli prítomní pri vzkriesení Jairovej dcéry, Ježišovom premenení na vysokom vrchu (podľa tradície vrchu Tábor) a Ježišovej smrteľnej úzkosti v Getsemanskej záhrade na Olivovej hore v Jeruzaleme tesne pred Judášovou zradou. Taktiež iba Petra a Jána Ježiš poveril prípravou poslednej večere, iba oni dvaja nasledovali Ježiša po jeho zajatí až do veľkňazovho domu kde bol vypočúvaný, iba oni dvaja bežali k prázdnemu hrobu po Ježišovom vzkriesení a iba ich dvoch vyslali apoštoli do Samárie pobirmovať kresťanských konvertitov. Pavol nazýva Jána spolu s Petrom a Jakubom mladším "stĺpom Cirkvi". Východné cirkvi ho zvyknú označovať prívlastkom Teológ, resp. Bohoslovec resp. Benger

Nie je známy rok jeho narodenia, tak ako nie je známy rok narodenia ostatných apoštolov. Je však pravdepodobné, že bol z nich najmladší. Azda aj preto sa mu hovorilo „miláčik Pánov“, ktorý pri poslednej večeri mohol sedieť hneď vedľa Ježiša a ktorý ako jediný z apoštolov nasledoval Ježiša až pod kríž kde mu Ježiš tesne pred smrťou zveril svoju matku Máriu do opatery. Pochádzal z Betsaidy v Galilei podobne ako apoštol Peter. Jeho otec bol rybár Zebedej a matka sa volala Salome. Pôvodne bol učeníkom sv. Jána Krstiteľa, s jeho súhlasom sa stal Ježišovým učeníkom. Spolu s Petrovým bratom Andrejom sa Ján stal prvým učeníkom, ktorého Ježiš povolal. Ježiš dal Jánovi a jeho bratovi Jakubovi meno Boanerges (v preklade synovia hromu). Ako jediný z Dvanástich zostal pri Ježišovi až do jeho smrti na Kalvárii. Ježiš Kristus mu z kríža zveril do opatery svoju matku Máriu. Podľa starodávnej kresťanskej tradície sa sv. Ján dožil vysokého veku. Podľa tradície Ján prežil všetkých ostatných apoštolov a napriek tomu, že ho mučili, ako jediný z apoštolov zomrel prirodzenou, nie mučeníckou, smrťou v Efeze v dnešnom Turecku okolo roku 100. Ján patrí spolu s Pannou Máriou a svätým Jozefom k jediným novozákonným svätým ktorých pozostatky kresťania nikdy neidentifikovali a tak ich nikdy neuctievali. Z uvedeného dôvodu sa predpokladá, že uvedení traja svätí boli po smrti vzatí do neba spolu so svojím telom.

Sv. Ján okolo roku 100 napísal posledné, štvrté Evanjelium podľa Jána, preto sa často označuje ako Ján Evanjelista. Pri jeho písaní poznal texty predchádzajúcich troch (Evanjelium podľa Matúša, Evanjelium podľa Marka, Evanjelium podľa Lukáša). V jeho evanjeliu je preto viacero udalostí, ktoré iné evanjeliá nespomínajú a ktoré Ján osobne zažil počas svojho života s Ježišom. Ján bol najviac literárne činný spomedzi všetkých apoštolov, okrem Evanjelia je aj autorom troch Jánových listov a Zjavenia apoštola Jána, jedinej prorockej knihy Nového zákona. Symbolom sv. Jána Evanjelistu je orol.

 Sviatok sv. Jána 
Oslava sviatku sv. Jána spadá v západnej liturgickej tradícii do vianočného obdobia, pretože sa slávi 27. decembra (vo východných cirkvách 26. septembra). Tradične je tento sviatok spojený s požehnaním vína a pšenice.

 Literatúra 
 "Ján Bohoslovec, apoštol a evanjelista : 26. september, 8. máj." In: Antonín Čížek: Synaxár : Životy svätých. Prešov : Spolok biskupa Petra Pavla Gojdiča, 1998, s. 36-37. ISBN 80-967341-1-3
 "Dňa 8. mája : Svätý apoštol a evanjelista Ján Bohoslov." In: Andrej Josafát Gregor Truch: Život svätých : Duchovné čítanie pre slovenských gréckokatolíckych veriacich na každý deň kalendárneho roka. Preklad a úprava: Michal Čarný. Prešov : Vydavateľstvo Michala Vaška, 2003, s. 240-244. ISBN 80-7165-381-0.

 Pozri aj 
 Evanjelium podľa Jána
 Prvý Jánov list
 Druhý Jánov list
 Tretí Jánov list
 Zjavenie apoštola Jána

 Iné projekty 

Kategória:Biblické postavy
Kategória:Apoštoli
Kategória:Izraelskí katolícki svätci
Kategória:Izraelskí pravoslávni svätci
Kategória:Katolícki svätci majúci sviatok 27. decembra